РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/148-21

27. април 2021. године

Б е о г р а д

ЗАПИСНИК

13. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 26. АПРИЛА 2021. ГОДИНЕ

 Седница је почела у 11 часова и 8 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Јасмина Каранац, Весна Стамболић, Снежана Петровић, Наташа Љубишић, Зоран Томић, Ивана Поповић, Ана Белоица, Снежана Пауновић и Угљеша Марковић.

 Седници су присуствовали заменици чланова Одбора: Ненад Крстић (заменик члана Одбора Тихомира Петковића) и Адријана Пуповац (заменик члана Одбора Оливере Недељковић).

 Седници нису присуствовали чланови Одбора: Александра Томић, Драгомир Карић, Крсто Јањушевић, Војислав Вујић и Илија Животић, нити њихови заменици.

 Седници су, на позив председника, присуствовали из Министарства привреде: Милан Љушић, државни секретар, Александар Старчевић, в.д. помоћника министра, Миодраг Дуганџија, начелник, Тања Петровић, шеф Одсека, Драгана Зечевић и Жељко Лалић руководиоци групе и Саша Ђокић, посебни саветник министра.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о изменама и допунама Закона о акредитацији, који је поднела Влада (број 011-598/21 од 5. априла 2021. године);
2. Разматрање Предлог закона о предметима од драгоцених метала, који је поднела Влада (број 011-597/21 од 5. априла 2021. године).

Прва тачка дневног реда – **РАЗМАТРАЊЕ ПРЕДЛОГА ЗАКОНА О ИЗМЕНАМА И ДОПУНАМА ЗАКОНА О АКРЕДИТАЦИЈИ**

 Одбор је размотрио Предлог закона о изменама и допунама Закона о акредитацији, у начелу и поднео извештај Народној скупштини.

У уводном излагању Милан Љушић, државни секретар у Министарству привреде је истакао да су Министарство привреде и Влада Републике Србије урадили анализу примене важећег закона. На основу те анализе и искуства Жалбене комисије Акредитационог тела Србије са ПКС, дошло је до неопходне допуне постојећег правног оквира у циљу ефикаснијег обављања послова акредитације. Новине у предложеним законским решењима су рокови за окончање поступка акредитације, који је продужен са 8 месеци на додатна 4 месеца, за која је могуће продужити рок на захтев странке. За обнављање акредитације предвиђен је рок од 4 месеца и додатна 4 месеца за продужење рока. Изнето је да је повраћај средстава подносиоцу пријаве могућ. Уколико Акредитационо тело Србије у предвиђеном року не оконча поступак, средства која се буду наплаћивала, могу да се врате подносиоцу захтева, тј. привредном субјекту. Законским решењем предвиђа се повећање нивоа транспарентности Акредитационог тела Србије, што подразумева вођење Јавног регистра оцењивача и експерата који оцењују, а које предлаже Акредатиционо тело Србије. Законским решењем врши се усаглашавање са Законом о буџетском систему, укида се могућност да Акредитационо тело Србије стиче приходе од наплате трошкова акредитације и уводи се наплта трошкова акредитације кроз систем Републичких административних такси. Законска решења ће значајно утицати на Акредитационо тело Србије, на органе државне управе и привреднике. Закон не производи тршкове за привреднике, нарочито за мала и средња предузећа који су корисници услуга Акредитационог тела Србије. На предложено законско решење дата су мишљења органа државне управе. Закон ће у будућности донети даље унапређење области акредитације у Републици Србији и правилно функционисање система акредитације кроз надзор. У интересу привреде и правне сигурности, дефинишу се рокови као и транспарентни рад Акредитационог тела Србије, обезбеђује се непристрасност и стварање повољнијег тржишног амбијента за привредне субјекте, првенствено кориснике Акредитационог тела Србије.

 Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о изменама и допунама Закона о акредитацији, у начелу.

 За известиоца Одбора на седници Народне скупштине одређен је Верољуб Арсић, председник Одбора.

Друга тачка дневног реда **-** **Предлог закона о предметима од драгоцених метала**

 Одбор је размотрио Предлог закона о предметима од драгоцених метала, у начелу и поднео извештај Народној скупштини.

 Милан Љушић, државни секретар у Министарству привреде, изнео је да је разлог за израду новог закона о предметима од драгоцених метала, обавеза усклађивања са Законом о инспекцијском надзору и Закона о општем правном поступку. Вршењем обавеза из Акционог плана за спровођење препорука, процене ризика за финансирање тероризма и прања новца прецизно је и јасно дефинисана надлежност, надзор над производњом, прометом и откупом, као и вођење евиденције предмета од драгоцених метала. Изнето је да Министарство привреде дуже време ради на Нацрту закона о предметима од драгоцених метала и да је у оквиру Радне групе, поред Министарства привреде, учествовала и дирекција за мере и драгоцене метале, Министарство трговине, туризма и телекомуникација, Министарство унутрашњих послова, Министарство финансија, управа и царина, Народна банка, Управа за спречавање прања новца, као и два струковна удружења Савез удружења златара Србије и Унија златара Србије. Унете су нове одредбе о откупу предмета од драгоцених метала, где је предвиђено да откупљивач, који је регистрован у АПР и у Дирекцији за мере и драгоцене метале, откуп употребљаваних предмета може да врши као откупљивач. Укида се означавање знаком произвођача и увозника. Новину у Предлогу закона представља одредба о ванредном испитивању финоће предмета, чиме се сваком заинтересованом лицу у случају сумње у степен финоће предмета, омогућава да предмет испита у Дирекцији, као и одредба која се односи на клаузулу о јединственом тржишту, коју, због захтева приступања Европске уније, треба да садрже сви нехармонизовани технички прописи у Републици Србији. Кључне новине у законском решење су јасно подељена надлежност инспекције у области предмета од драгоцених метала. Надзор над прометом и откупљивачима вршиће Министарство трговине и телекомуникација кроз тржишну инспекцију, док ће надзор над самим предметима који се стављају на тржиште и надзор над произвиђачима вршити дирекција за мере и драгоцене метале. Предложено решење утицаће на произвођаче и увознике предмета од драгоцених метала који предмете означавају знаком произвођача.

 Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о предметима од драгоцених метала, у начелу.

 За известиоца Одбора на седници Народне скупштине одређен је Верољуб Арсић, председник Одбора.

 Седница је закључена у 11 часова и 22 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

|  |  |
| --- | --- |
|  СЕКРЕТАРАлександра Балаћ |  ПРЕДСЕДНИК Верољуб Арсић |